Mihail Petricaș, primar în Parța din partea PSD, a fost oprit de un echipaj al Secției 4 Poliție Rurală Peciu Nou, în noaptea de joi spre vineri, în jurul orei 00.10. Se afla la volanul unui autoturism, în momentul în care a fost tras pe dreapta pentru control. I-au fost cerute documentele și a fost întrebat dacă a consumat băuturi alcoolice. Le-a răspuns polițiștilor că ar fi băut o bere. Primarul, în vârstă de 59 de ani, a fost pus să sufle în etilotest, iar rezultatul aparatului a fost de 0,72 miligrame de alcool pur per litru în aerul expirat.

În timp ce discuta cu polițiștii, oamenii legii au observat că primarul era ud pe pantaloni, cel mai probabil după ce a făcut pe el. Bărbatul s-a ales acum cu dosar penal pentru conducere sub influența alcoolului.

„În noaptea de joi spre vineri, în jurul orelor 00.10, polițiștii Secției 4 Rurale Peciu Nou au oprit pentru control pe raza localității Parța, un autoturism condus de un bărbat de 59 de ani aflat sub influența băuturilor alcoolice. Polițiștii au procedat la testarea acestuia cu aparatul etilotest rezultând o valoare de 0,72 miligrame de alcool pur per litru în aerul expirat. Șoferul a fost condus la spital pentru prelevarea de probe biologice pentru stabilirea cu exactitate a alcoolemiei. În cauză a fost întocmit un dosar penal sub aspectul săvârșirii infracțiunii de conducere pe drumurile publice a unui autovehicul, sub influența alcoolului”, transmit reprezentanții IPJ Timiș.